ROZHODNUTIE KOMISIE
z 18. augusta 2005,
ktorým sa mení a dopĺňa smernica Európskeho parlamentu a Rady 2002/95/ES na účely stanovenia maximálnych prípustných hodnôt koncentrácie určitých nebezpečných látok v elektrických a elektronických zariadeniach
[oznámené pod číslom K(2005) 3143]
(2005/618/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 2002/95/ES z 27. januára 2003 o obmedzení používania určitých nebezpečných látok v elektrických a elektronických zariadeniach (1), a najmä na jej článok 5 ods. 1 písm. a),
keďže:
(1)
Keďže je zrejmé, že v niektorých prípadoch nemožno dosiahnuť úplné zabránenie výskytu ťažkých kovov a bromovaných retardérov horenia, určité prípustné hodnoty koncentrácie olova, ortuti, kadmia, šesťmocného chrómu, polybromovaných bifenylov (PBB) alebo polybromovaných difenyléterov (PBDE) by sa mali v materiáloch tolerovať.
(2)
Navrhované maximálne prípustné hodnoty koncentrácie vychádzajú zo súčasných právnych predpisov Spoločenstva v oblasti chemikálií a považujú sa za najvhodnejšie z hľadiska zabezpečenia vysokého stupňa ochrany.
(3)
V súlade s článkom 5 ods. 2 sa Komisia poradila s výrobcami elektrických a elektronických zariadení, prevádzkovateľmi recyklačných a spracovateľských zariadení a environmentálnymi organizáciami a zamestnaneckými a spotrebiteľskými zväzmi a predložila pripomienky výboru zriadenému na základe článku 18 smernice Rady 75/442/EHS z 15. júla 1975 o odpade (2).
(4)
Dňa 10. júna 2004 Komisia predložila opatrenia ustanovené v tomto rozhodnutí na hlasovanie vo výbore zriadenom na základe článku 18 smernice 75/442/EHS o odpadoch. Výbor sa za tieto opatrenia nevyslovil kvalifikovanou väčšinou. Preto bol Rade v súlade s postupom stanoveným v článku 18 smernice 75/442/EHS 23. septembra 2004 predložený návrh rozhodnutia Rady. Keďže v deň uplynutia obdobia ustanoveného v článku 7 ods. 2 smernice 2002/95/ES Rada neprijala navrhované opatrenia ani sa nevyjadrila proti nim, v súlade s článkom 5 ods. 6 rozhodnutia Rady 1999/468/ES z 28. júna 1999, ktorým sa ustanovujú postupy na výkon vykonávacích právomocí prenesených na Komisiu (3), Komisia by mala uvedené opatrenia prijať,
PRIJALA TOTO ROZHODNUTIE:
Článok 1
V prílohe k smernici 2002/95/ES sa pridáva táto poznámka:
„Na účely článku 5 ods. 1 písm. a) sa pre olovo, ortuť, šesťmocný chróm, polybromované bifenyly (PBB) alebo polybromované difenylétery (PBDE) tolerujú maximálne prípustné hodnoty koncentrácie vo výške 0,1 hmotnostného percenta v homogénnych materiáloch a pre kadmium vo výške 0,01 hmotnostného percenta v homogénnych materiáloch.“
Článok 2
Toto rozhodnutie sa bude uplatňovať od 1. júla 2006.
Článok 3
Toto rozhodnutie je určené členským štátom.
V Bruseli 18. augusta 2005